# ובכן תן פחדך – כתבי הגרי"ד+

יש חלוקה בין סוגי פחד, שניתן לראות אותה כבר בראשונים.

הגמרא בגיטין[[1]](#footnote-1) אומרת "אשרי אדם מפחד תמיד", ומספרת על קמצא ובר קמצא את הסיפור המפורסם, "אשרי אדם מפחד תמיד" נאמר לכאורה על רבי זכריה בן אבקולס. הוא נמצא שם ולכן היה צריך לחשוב מה ההשלכות למה שעשה, שיבוא הקיסר ויחריב את ירושלים.

התוספות שם מביא את הגמרא בברכות[[2]](#footnote-2), שאומרת ש"אשרי אדם מפחד תמיד" מדבר על אדם שדואג שלא ישכח תלמודו, וכאן, הפסוק מדבר על אלה שביישו את בר קמצא, שהיו צריכים לפחד ולדאוג מן הפורענות, וזה לא דומה לאדם ש"מִתְפַּחֵד" ללא סיבה.

רבי נחמן[[3]](#footnote-3) כותב שהאדם צריך לעבור על גשר צר והעיקר שלא יתפחד כלל. כנראה הפחד (בבניין פיעל) הוא בסדר, אבל ההתפחדות (בניין התפעל) היא לגרום לעצמי להיות במצב של פחד.

כאשר אדם נדרש ללכת בין שני קווים ברצפה, הוא יעשה את זה בלי בעיה. אבל אם יהיו שני תהומות מצדדיו הוא ככל הנראה יפחד.

לכאורה הפחד הוא חיובי, כי הוא גורם לאנשים להיזהר יותר מהרגיל. אבל כשאדם הולך ללא פחד הוא עושה זאת בצורה יותר טובה מאשר עם פחד.

המלבי"ם[[4]](#footnote-4) מחלק בין פחד ליראה. היראה היא מפני עצם ידוע והפחד הוא בעצם המפחד שיפול עליו פחד, מפני עצם בלתי ידוע.

אפשר לומר שההגדרה של פחד היא התפחדות (כפי שהגדרנו לעיל), וההגדרה של יראה היא זהירות.

הגרי"ד[[5]](#footnote-5) כותב שהפחד הוא תופעה בלתי רגילה, שאדם חרד ממשהו שאין בכוחו למנוע. הוא כוח עיוור המסוגל לשבור את האדם מבחינה גופנית ורוחנית גם יחד.

לעומת זאת, הוא כותב שהיראה היא רגש שיש לו בסיס הגיוני ותכליתי, שהאדם יודע את המקור אליו ויכול אפילו למנוע אותו.

המסילת ישרים[[6]](#footnote-6) כותב שגם אם אדם לא רואה מכשול הוא צריך תמיד להיות חרד שמא הוא ייפול אליו. הוא כותב שזה עיקר היראה, שלא תסור היראה מהאדם כדי שלא יבוא לידי חטא. הוא מגדיר את היראה אולי כפי שהגרי"ד הגדיר את הפחד.

הרב קוק[[7]](#footnote-7) כותב שהפחדנות היא יראה רעה, וצריך להתחנך בחינוך של גבורה ואומץ לבב.

בהמשך[[8]](#footnote-8) הוא כותב שהפחדים הם פתיות גמורה, וכאשר אדם מתפחד, מעצם הפחד בא לו המכשול. כמו כן, הוא מגדיל את כל הרעות יותר ממה שהן ומבטל את הטובות.

הגרי"ד מביא סיפור בספר "על התשובה"[[9]](#footnote-9):

אמר לי פעם פסיכיאטר גדול, אילו היה בכוחי הייתי מבטל את תפילת "ובכן תן פחדך" שיהודים מתפללים בר"ה ויוה"כ. שכן הפחד הוא הגורם העיקרי לכל מחלות הרוח שבני אדם לוקים בהן. מטרת האדם המבקש לשמור על בריאותו הנפשית צריכה להיות להשתחרר מפחד ובוודאי שאין מקום להתפלל על פחד.

עניתי לו לאותו הפסיכיאטר: רואה אני בני אדם, והנה כולם מלאים פחדים שונים. יש הפוחדים שמא הקריירה שלהם לא תעלה יפה, ויש פוחדים שמא ייאבדו כספם, מעמדם, או שלא יהיו מפורסמים מספיק; יש פוחדים מפני מחלות וחולשות. בדורות עברו מילא פחד הצרעת את העולם, היום הפחד הוא מפני מחלות ממאירות. אנשים אינם הולכים לרופא כאשר כואב להם מפחד שיאבחנו בהם את המחלה ההיא. אדם מלא וגדוש פחדים קטנים. אינני פסיכיאטר, אבל אני יודע כי פחד אחד גדול מגרש את כל הפחדים הקטנים. ואיזהו הפחד שיכול אדם לקבל עליו כדי שעל ידו ייעקרו מקרבו כל הפחדים האחרים, כגון הפחד מפני הכשלון, מפני העוני, מפני הזקנה וכו' – הווה אומר: **הפחד מפני הקב"ה!** ומכאן התפילה: "ובכן תן פחדך, ה' אלוקינו, על כל מעשיך ואימתך על כל מה שבראת". הלוואי ויבוא הפחד הגדול הזה וישחרר אותנו מכל הפחדים האחרים האורבים לפתחנו ומערערים את חיינו.

גם בספר "ימי זכרון" הוא מביא את אותו סיפור. אבל הפעם אומר שהוא הגיע למסקנה, שאנחנו לא מתפללים לפחד, גם לא לפחד מאלוקים. התפילה "ובכן תן פחדך" היא רק הכְוונה כדי להגיע למידה של "וייראוך כל המעשים וישתחוו לפניך כל הברואים". הוא מביא דוגמות של פסוקים מהתנ"ך, שבהם כתוב פחד בתור תופעה שלילית, במובן של קללה.

אפשר לומר שהגרי"ד חזר בו מהתשובה המובאת ב"על התשובה", והחליט שהמשמעות של הפחד בתפילה היא בשביל להגיע למדרגה של "וייראוך כל המעשים".

אבל בתוך אותו ספר, "ימי זיכרון", הגרי"ד מציג את ההבדל בין פחד לבין יראה, שזה הבדל דומה למה שראינו לעיל. הוא מוסיף, שמטרת השופר הוא להפחיד את האדם ולעוררו לתשובה. למרות שהתייחסנו לפחד בתור רגש שלילי, עדיין כתוב במשלי[[10]](#footnote-10) "אשרי אדם מפחד תמיד" – לפעמים גם הפחד הוא רגש חיובי.

האפשרות השלישית: (איפה 1 ו2)

השופר מטרתו להפחיד את האדם, לזעזע אותו, בשביל לנער אותו מהשגרה שלו, כדי שיגיע ליום הכיפורים בגישה חיובית של יראה.

יש מקום גם בחינוך, לגישה של פחד. "חוסך שבטו שונא בנו" – פעם היה נהוג לחנך בצורה של הפחדה.

גם ב"חמש דרשות"[[11]](#footnote-11) הגרי"ד מסביר על ההבדל בין פחד ליראה. "איש אימו ואביו תיראו" – לא כתוב "תפחדו", כי התורה לא רצתה שילד יפחד מההורים שלו. פחד מתבטא בשנאה לדבר שממנו מפחדים, ויראה קשורה לרגש האהבה. את מי שאני אוהב אני מכבד.

1. נה: [↑](#footnote-ref-1)
2. ס. [↑](#footnote-ref-2)
3. ליקוטי מוהר"ן תניינא, מח [↑](#footnote-ref-3)
4. ביאור המילות, ישעיהו נא [↑](#footnote-ref-4)
5. "בשורת הגאולה לאובדים ולנידחים", בתוך: ימי זכרון, 172-173 [↑](#footnote-ref-5)
6. פרק כד [↑](#footnote-ref-6)
7. מידות הראי"ה, ערך פחדנות אות ב [↑](#footnote-ref-7)
8. שם אות ד [↑](#footnote-ref-8)
9. עמ' 140-141 [↑](#footnote-ref-9)
10. כח, יד [↑](#footnote-ref-10)
11. "החרב המתהפכת ושני הכרובים", עמ' 39-40 [↑](#footnote-ref-11)