# לימוד לא לשמה

הגמרא בברכות[[1]](#footnote-1) כותבת שהתכלית של חכמה היא תשובה ומעשים טובים. וכל העושה שלא לשמה נוח לו שלא נברא.

במסכת תענית[[2]](#footnote-2), הגמרא כותבת שכל העוסק בתורה שלא לשמה נעשית לו סם המוות.

גם בירושלמי[[3]](#footnote-3) כתוב על הלומד שלא לעשות, שנוח לו שנהפכה שלייתו על פניו ולא יצא לעולם.

במסכת פסחים[[4]](#footnote-4) כתוב: "לעולם יעסוק אדם בתורה ובמצות אף על פי שלא לשמה שמתוך שלא לשמה בא לשמה".

לכאורה יש פה סתירה, האם לימוד לא לשמה הוא רע או שעדיף ללמוד לא לשמה מאשר לא ללמוד בכלל.

יש שיטה שאומרת שגם נוח לו שלא נברא, וגם בסופו של דבר מתוך שלא לשמה בא לשמה. כמו המעשה שאסתר עשתה, שאומרת הגמרא בנזיר[[5]](#footnote-5) "גדולה עברה לשמה כמצוה שלא לשמה".

התוספותים הבאים עושים חילוק בין מצב של "לא לשמה" שהוא לא טוב, לבין "לא לשמה" שהוא בסדר.

תוספות במסכת סוטה[[6]](#footnote-6) אומרים שיש לא לשמה שהוא בשביל למנוע ייסורים ולקבל פרס, ויש לימוד לא לשמה שהוא לא כדי לקיים את מה שלמד, ולכן שגגות נעשים לו זדונות.

במסכת פסחים[[7]](#footnote-7) תוספות אומרים שיש לא לשמה שהוא "כדי להתייהר ולקנטר.. ואינו לומד על מנת לעשות" והסוג השני (הטוב) הוא אדם שלומד לא לשמה מתוך עצלות. תוס' רבינו פרץ[[8]](#footnote-8) מסבירים איך אפשר ללמוד "מתוך עצלות" – שעוסק בתורה רק כי אין לו מלאכה אחרת לעשות, אבל אם הייתה לו לא היה עוסק. תירוץ נוסף זה שהוא עצל לעשות מלאכה ולכן עוסק בתורה.

תוספות במסכת תענית[[9]](#footnote-9) מסבירים שסוג אחד זה על מנת שיִקָּרֵא רבי, או כדי שיכבדוהו, והסוג השני זה לומד בשביל לקנטר (כמו התוספות בפסחים).

במסילת ישרים[[10]](#footnote-10) כתוב שהסוג שעליו כתוב "נוח לו שלא נברא" הוא בשביל להרויח כבוד או ממון, והסוג השני הוא בשביל לקבל פרס. לכן נראה שהרמח"ל חולק על תוספות במסכת תענית.

המאירי[[11]](#footnote-11) משלב את התוספותים – המדרגה הראשונה של לא לשמה זה אדם שלומד מיראה במקום מאהבה, שמלימוד זה בוודאי יגיע ללמוד לשמה. הדרגה השנייה היא להנאת עצמו כגון ביטול מלאכה ("עצלות" בלשון התוספות) שמתוך כך הוא יכול להתעורר ללמוד לשמה, והמדרגה הכי פחות טובה היא מי שלומד בשביל להתגאות על חבריו, שעליו נאמר "נוח לו שלא נברא".

אור החיים אומר שיש חלוקה בין תחילת הלימוד לבין לאחר שלמד. בתחילת הלימוד גם אם למד בשביל להתיהר או לקנטר, על כך נאמר מתוך שלא לשמה בא לשמה. אחרי שלמד ונתחכם – אז אמרו שנוח לו שנהפכה לו שלייתו על פניו.

שו"ע הרב אומר שאדם צריך ללמוד ולקיים בלי קשר למצבו כעת, ובזכות כך הוא יחזור למוטב.

הרב קוק באורות התורה[[12]](#footnote-12) אומר שלימוד התורה לשמה מגביר את כוחה של כנסת ישראל או משהו כזה ומגדיל את התורה עצמה, שהיא רוחניות החיים של ישראל[[13]](#footnote-13).

1. יז. [↑](#footnote-ref-1)
2. ז. [↑](#footnote-ref-2)
3. ברכות א, ה [↑](#footnote-ref-3)
4. נ: [↑](#footnote-ref-4)
5. כג: [↑](#footnote-ref-5)
6. כב: ד"ה לעולם יעסוק אדם [↑](#footnote-ref-6)
7. נ: ד"ה וכאן [↑](#footnote-ref-7)
8. שם [↑](#footnote-ref-8)
9. ז. ד"ה וכל העוסק בתורה [↑](#footnote-ref-9)
10. פרק ט"ז [↑](#footnote-ref-10)
11. על פסחים נ: ד"ה למדת [↑](#footnote-ref-11)
12. עמ' יד סעיף ו' [↑](#footnote-ref-12)
13. ההערות מסודרות ככה כדי שייכנס בעמוד אחד [↑](#footnote-ref-13)