# קברי צדיקים ועבודת אלילים

## המתנגדים

הרמב"ם[[1]](#footnote-1) כותב שיש אנשים שהולכים לישון בבית הקברות כדי לתקשר עם המתים, ומגיע להם מלקות כי הם עוברים על "דורש אל המתים".

כמו כן בהקדמה לפרק חלק[[2]](#footnote-2) הוא כותב שאסור להשתמש באמצעים בעולם הזה בשביל להגיע לקב"ה.

הב"ח[[3]](#footnote-3) כותב שאלה שהולכים לבית הקברות קצת נראים כדורש על המתים, אבל יש לזה סמך בספר הזוהר שאפשר להשתטח על קברי אבות, ואין לבטל מנהג זה.

הש"ך[[4]](#footnote-4) גם כותב כך, שהב"ח כתב שכבר החזיקו במנהג זה ואין איסור בדבר.

הגר"א כותב לאשתו[[5]](#footnote-5) "ותשמרי שלא תלכי לבית הקברות כלל וכלל וכל הצרות והעוונות באים מזה".

הרב סולוביצ'יק היה נוהג שלא ללכת לבקר קברי אבות שלא ייראה כדורש אל המתים[[6]](#footnote-6).

בספר "איש ההלכה"[[7]](#footnote-7) הרב סולוביצ'יק כותב שמיתה וקדושה הם שני כתובים המכחישים זה את זה, ומביא דוגמאות לרבים שלא ביקרו מעולם בבתי קברות: הגר"א, בית הלוי, ר' חיים מבריסק, ועוד.

הפתחי תשובה[[8]](#footnote-8) כותב שלא מצינו שום מצוה ידועה בהשתטחות על קברי צדיקים.

הר"ן אומר שיש שפע במקומות קברותיהם של הצדיקים, כי עדיין נשאר בעצמותיהם מעלה וכבוד. ולכן כתוב בגמרא[[9]](#footnote-9) שראוי להשתטח על קברי הצדיקים ולהתפלל שם.

## התומכים

בשו"ת קול מבשר[[10]](#footnote-10), הוא מביא דוגמאות רבות מהגמרא שבהן אנשים הולכים להשתטח על קברי אבות[[11]](#footnote-11), ויותר מזה – היו מתרפאים בעפר מקברו של רב[[12]](#footnote-12). הוא מביא סיפור של ה"פרי תואר" שהלך לקברו של ה"פרי חדש" וביקש ממנו מחילה על כך שהשיג על ספרו[[13]](#footnote-13).

גם הרב עובדיה[[14]](#footnote-14) כותב שיש סמך למנהג זה, להתפלל על כל צרה שלא תבוא, ומביא את הזוהר ואת הב"ח, שאין למנוע ולבטל מנהג זה.

## הסיבה

החכמת אדם[[15]](#footnote-15) אומר שאנשים ההולכים על קברי מתים ואומרים להם צרותיהם, נקראים "דורש אל המתים". מי שרוצה ללכת להשתטח צריך להתפלל לה' שימלא שאלותיו בזכות אבותיו והצדיקים.

כך גם בבאר היטב[[16]](#footnote-16) כתוב שצריך לבקש מה' שייתן עליו רחמים בזכות הצדיקים.

בסידור מענה לשון[[17]](#footnote-17) מובאת שיטה שכן פונים אל הצדיק ומבקשים מהנפש שלו "להליץ טוב בעדנו" – לבקש מהקב"ה בשבילנו.

במנחת יצחק[[18]](#footnote-18) מובאת שיטה נוספת – אדם מודיע לצדיק את צערו וגורם לצדיק להצטער עמו, ובזכות צער הצדיק יהיה תשועה למתפלל. הוא אומר שאין חשש להתפלל בצורה כזו, אבל לא בטוח שיש מצוה לעשות כן, אלא "שב ואל תעשה" עדיף.

הרב אליהו תולה את המחלוקת הזאת (של הסיבה לביקור בקברי צדיקים) במחלוקת במסכת תענית[[19]](#footnote-19) למה יוצאים לבית הקברות בסוף שבע תעניות אחרונות על הגשמים - רבי לוי בר חמא ורבי חנינא חלקו, אחד אמר שזה בשביל לומר לקב"ה הרי אנו חשובים לפניך כמתים, ואחד אמר שזה בשביל שהמתים יבקשו עלינו רחמים.

הרמ"א[[20]](#footnote-20) כותב לגבי אותן שבע תעניות שאם אין קברי ישראל הולכים על קברי כותים, משמע שהוא מסכים עם הדעה של "הרי אנו חשובים לפניך כמתים".

המשנ"ב שם כותב שאין ללכת לקברי כותים אם זה בשביל שיבקשו עלינו המתים רחמים, ולפי הנוסח שלנו ("מכניסי רחמים הכניסו רחמינו") ודאי צריך דווקא קברי ישראל.

באגרת המיוחסת לרמב"ם[[21]](#footnote-21) כתוב שהוא ירד לנשק קברי אבותיו במערה, אך רבים טוענים שזה לא נכתב ע"י הרמב"ם.

1. הל' ע"ז פי"א הי"ג [↑](#footnote-ref-1)
2. העיקר החמישי [↑](#footnote-ref-2)
3. יו"ד ריז [↑](#footnote-ref-3)
4. יו"ד קעט ס"ק טו' [↑](#footnote-ref-4)
5. אגרת הגר"א לאשתו [↑](#footnote-ref-5)
6. נפש הרב, עמ' רנ"ד [↑](#footnote-ref-6)
7. עמ' 40 [↑](#footnote-ref-7)
8. יו"ד שעב סק"ב בשם שו"ת בתי כהונה [↑](#footnote-ref-8)
9. סוטה לד: [↑](#footnote-ref-9)
10. ח"ב סימן ז' [↑](#footnote-ref-10)
11. תענית כג:, חגיגה כב:, יומא פז., מכות ה: [↑](#footnote-ref-11)
12. סנהדרין מז: [↑](#footnote-ref-12)
13. הפרי חדש השיג על השו"ע ואז הפרי תואר השיג על הפרי חדש, ו"הגן" על השו"ע. [↑](#footnote-ref-13)
14. שו"ת יחוה דעת חלק ה' סי' ל"ה [↑](#footnote-ref-14)
15. כלל פט [↑](#footnote-ref-15)
16. תקפא-יז בשם מהרי"ל [↑](#footnote-ref-16)
17. פמ"ג א"א תקפא-טז [↑](#footnote-ref-17)
18. ח"ח סי' נ"ג על שיטת שו"ת מהר"ם שיק [↑](#footnote-ref-18)
19. טז. [↑](#footnote-ref-19)
20. או"ח תקעט-ג [↑](#footnote-ref-20)
21. מהד' שילת עמ' רכה [↑](#footnote-ref-21)