# שיעור לפורים – הרב מאיר אברג'ל

# מאמר מתוך הספר "פחד יצחק"[[1]](#footnote-1)

בגמרא[[2]](#footnote-2) כתוב שהפסוק "וראו כל אפסי ארץ את ישועת אלקינו"[[3]](#footnote-3) מדבר על ימי מרדכי ואסתר. הפחד יצחק מסביר זאת להלן.

במסכת ברכות[[4]](#footnote-4) רב יצחק אמר שגם הקב"ה מקיים מצוות.

קיום המצוות שלו עומד כביכול כנגד קיום המצוות שלנו.

בתפילין של הקב"ה כתוב "מי כעמך ישראל גוי אחד בארץ"[[5]](#footnote-5) – בתפילין שלנו נכתב על כבוד ה' ("שמע ישראל ה' אלקינו ה' אחד"[[6]](#footnote-6) וכו'), ובתפילין של ה' כתוב על כבוד עם ישראל.

אנחנו לא יודעים מה הקב"ה עושה או לא, אנחנו רק יכולים להמחיש את זה למושגים שלנו. אנחנו עוסקים רק בהופעתו של הקב"ה בעולמנו, ולא בקב"ה בעצמו.

עבודתנו לכבוד ה' מתחלקת לתרי"ג המצוות, ולמצוות הרשות שאנחנו עושים לשם שמיים. גם המצוות שאנחנו עושים לשם שמיים בוודאי נמצאות גם אצל הקב"ה. נשאלת השאלה, מה הן המצוות שהקב"ה עושה שמקבילות למצוות הרשות שלנו?

ידוע ההבדל בין הישועה במצרים לישועה בפרס – הנסים במצרים היו גלויים ובפרס היו נסתרים. אלה רק הסימנים החיצוניים של ההבדל ביניהם, שזה טבעי וזה לא.

כשאדם עושה מצווה או עבירה, הבירור של המצווה מתקיים מיד. בדברי הרשות הדברים מתבררים עם הזמן. כל החלטה משמעותית שאנחנו מתלבטים לגביה היא דברי רשות. בסוף יתברר אם הבחירה הייתה נכונה ולשם שמיים, או לא.

אם המצוות שהקב"ה מקיים הן כדי לייקר את כבודנו בעולם, כשהוא עושה ניסים גלויים (כמו במצרים), זה נקרא שהוא מקיים מצוות, כי כמו שאנחנו עושים מצוות לשם שמיים, הקב"ה מקיים מצוות רשות לשם עם ישראל.

כמו כן, כשהקב"ה עושה ניסים נסתרים (כמו במגילת אסתר), שבסופו של דבר מתברר שהגדילו את כבודם של ישראל בעולם, זה כמו מצוות הרשות שלנו.

במגילת אסתר, זה פעם ראשונה שהקב"ה מקיים מצוות המקבילות ל"בכל דרכיך דעהו". עד אז כל הניסים שנעשו לעם ישראל היו גלויים. במגילת אסתר, בסוף נתברר שהכל היה מהלך אלוקי.

1. עמ' נ"א-נ"ג [↑](#footnote-ref-1)
2. מגילה יא. [↑](#footnote-ref-2)
3. ישעיהו נ"ב י' [↑](#footnote-ref-3)
4. ו. [↑](#footnote-ref-4)
5. דברי הימים א' י"ז כ"א [↑](#footnote-ref-5)
6. דברים ו' ד' [↑](#footnote-ref-6)