# שיעור לפורים – הרב שכטר

# הלכות מגילה וחנוכה לרמב"ם

יש שתי מצוות עשה מדברי סופרים שאינן מן המנין – מגילה וחנוכה.

הרמב"ם כותב[[1]](#footnote-1):

הַכֹּל חַיָּבִין בִּקְרִיאָתָהּ: אֲנָשִׁים וְנָשִׁים וְגֵרִים וַעֲבָדִים מְשֻׁחְרָרִין. וּמְחַנְּכִין אֶת הַקְּטַנִּים לִקְרוֹתָהּ. וַאֲפִלּוּ כֹּהֲנִים בַּעֲבוֹדָתָם מְבַטְּלִין עֲבוֹדָתָם וּבָאִין לִשְׁמֹעַ מִקְרָא מְגִלָּה. וְכֵן מְבַטְּלִים תַּלְמוּד תּוֹרָה לְמִקְרָא מְגִלָּה; קַל וָחֹמֶר לִשְׁאָר מִצְווֹת שֶׁלַּתּוֹרָה, כֻּלָּן נִדְחִין מִפְּנֵי מִקְרָא מְגִלָּה. וְאֵין לְךָ דָּבָר שֶׁנִּדְחֶה מִקְרָא מְגִלָּה מִפָּנָיו, חוּץ מִמֵּת שֶׁאֵין לוֹ קוֹבְרִין, שֶׁהַפּוֹגֵעַ בּוֹ קוֹבְרוֹ תְּחִלָּה וְאַחַר כָּךְ קוֹרֵא.

מת מצווה זה הדבר היחיד ש"יותר חשוב" ממקרא מגילה.

בהלכות תלמוד תורה[[2]](#footnote-2) הרמב"ם כותב:

הָיָה לְפָנָיו עֲשִׂיַּת מִצְוָה וְתַלְמוּד תּוֹרָה: אִם אֶפְשָׁר לַמִּצְוָה לְהֵעָשׂוֹת עַל יְדֵי אֲחֵרִים - לֹא יַפְסִיק תַּלְמוּדוֹ; וְאִם לָאו - יַעֲשֶׂה הַמִּצְוָה וְיַחֲזֹר לְתוֹרָתוֹ.

מה החידוש בדברי הרמב"ם לגבי מקרא מגילה ותלמוד תורה? הרי אפשר להבין את זה אם קוראים את הלכות תלמוד תורה בלבד!

בהמשך[[3]](#footnote-3) הרמב"ם כותב שאין כותבים את המגילה אלא בדיו, וצריכה שרטוט, והלכות נוספות בכתיבת המגילה שדומות להלכות של ספר תורה, ושונות מהלכות של תפילין ומזוזות. בהמשך[[4]](#footnote-4) כתוב שהיא נקראת "אגרת" (שזה אומר תורה שבעל־פה).

לכאורה נראה שהלכות אלו לא מתאימות לקדושה שיש במגילה, כי היא חלק מהכתובים, שקדושתם הכי פחותה מבין התנ"ך, שהרי התורה ניתנה למשה מסיני, וכתבי הנביאים מבוססים על רעיון אלוקי שהקב"ה אמר לנביא, והכתובים נכתבו ע"י רוח הקודש, אבל לפי בני אדם.

במסכת שבת[[5]](#footnote-5) כתוב:

"ויתיצבו בתחתית ההר"[[6]](#footnote-6) א"ר אבדימי בר חמא בר חסא מלמד שכפה הקב"ה עליהם את ההר כגיגית ואמר להם אם אתם מקבלים התורה מוטב ואם לאו שם תהא קבורתכם א"ר אחא בר יעקב מכאן מודעא רבה לאורייתא אמר רבא אעפ"כ הדור קבלוה בימי אחשורוש דכתיב[[7]](#footnote-7) "קימו וקבלו היהודים" – קיימו מה שקיבלו כבר.

הרמב"ם בהלכות שביתת יום טוב[[8]](#footnote-8) כותב שאסור לאדם להשתכר ביום טוב, ולא יחשוב שמי ששותה הרבה מרבה במצוות שמחה, כי השכרות היא הוללות ואי אפשר לעבוד את ה' מתוך הוללות.

ואילו אצלנו[[9]](#footnote-9), הרמב"ם כותב:

כֵּיצַד חוֹבַת סְעוּדָה זוֹ? שֶׁיֹּאכַל בָּשָׂר, וִיתַקֵּן סְעוּדָה נָאָה כְּפִי אֲשֶׁר תִּמְצָא יָדוֹ, וְשׁוֹתֶה יַיִן עַד שֶׁיִּשְׁתַּכֵּר וְיֵרָדֵם בְּשִׁכְרוּת.

בגמרא[[10]](#footnote-10) מסופר על רבה ורבי זירא שהתבסמו, ולאחר מכן רבה קם והרג את רבי זירא. רש"י שם מפרש "איבסום – נשתכרו". לפיכך, נראה שהתבסמות איננה שתייה מועטה אלא השתכרות ממש. כמו כן צריך לומר שכוונת הרמב"ם במשפט "עד שיירדם בשכרות" – ישתה עד שיירדם.

בפורים יש "ארבעת הממים" – משלוח מנות, מתנות לאביונים, מקרא מגילה ומשתה. למה צריך משלוח מנות?

השפת אמת אומר שמטרת משלוח מנות היא להרבות אהבת ישראל.

בהמשך[[11]](#footnote-11) הרמב"ם אומר שבימות המשיח כל הנביאים והכתובים ייבטלו, חוץ ממגילת אסתר. היא תישאר יחד עם חמישה חומשי תורה והלכות תורה שבעל־פה.

נראה לומר שהמהות של מגילת אסתר היא החיבור בין תורה שבכתב לתורה שבעל פה.

הראב"ד[[12]](#footnote-12) כותב על דברי הרמב"ם:

דבר הדיוטות הוא זה, כי לא יבטל דבר מכל הספרים שאין ספר שאין בו למוד. אבל כך אמרו אפילו יבטלו שאר ספרים מלקרות בהם, מגילה לא תבטל מלקרותה בצבור.

יש המפרשים "ייבטל" – ייאבדו מגודלם כמו נר בצהריים ("שרגא בטיהרא").

עדיין נותרה שאלה גדולה: אם בני ישראל אמרו "נעשה ונשמע" לפני הכפייה, למה צריך לכפות? ואם הייתה כפייה, אז למה כתוב "הדור קיבלוה"?

ניתן לומר שעם ישראל קיבלו את הצד הרוחני אבל לא רצו לקבל עליהם את הצד ההלכתי, הלמדני. הראייה לכך היא שהתורה שבעל־פה השתכללה בימי בית שני, נוצרה חיבה להלכות הפרטיות. בימי אחשוורוש עם ישראל חזרו וקיבלו גם את הצד ההלכתי שבתורה.

כך גם לגבי שלוש השבועות, האבני נזר[[13]](#footnote-13) אומר שהיה שינוי בנפשות של אומות העולם ולכן בימינו אין להן תוקף.

בשיר השירים כתוב "אם תעירו ואם תעוררו את האהבה עד שתחפץ"[[14]](#footnote-14) – היא תחפץ כשישתנה משהו בלבבות ישראל. זה מה שקרה לעם ישראל בפורים, ברצון שלהם לקבל את התורה שבעל פה בשלמותה.

כך גם השפת אמת אומר לגבי מה שכתוב בגמרא[[15]](#footnote-15) "מיחייב איניש לבסומי בפוריא עד דלא ידע בין ארור המן לברוך מרדכי". "עד דלא ידע" – למעלה מעץ הדעת טוב ורע. לא תימשך ליצר הרע.

השפת אמת[[16]](#footnote-16) שואל למה לא כתוב במגילה "ליהודים הייתה תורה", במקום לכתוב "ליהודים הייתה אורה" ואז להשאיר לחז"ל[[17]](#footnote-17) לפרש ש"אורה זו תורה"?

התשובה היא שהתורה הפכה להיות אורה. יש הרגשה של התורה מבפנים. הם הרגישו זאת בנפשותם, שהתורה היא האורה.

1. הלכות מגילה וחנוכה (להלן: המו"ח) פ"א ה"א [↑](#footnote-ref-1)
2. פ"ג ה"ד [↑](#footnote-ref-2)
3. המו"ח פ"ב ה"ט [↑](#footnote-ref-3)
4. שם הי"א [↑](#footnote-ref-4)
5. פח. [↑](#footnote-ref-5)
6. שמות י"ט י"ז [↑](#footnote-ref-6)
7. אסתר ט' כ"ז [↑](#footnote-ref-7)
8. פ"ו ה"כ [↑](#footnote-ref-8)
9. המו"ח פ"ב הט"ו [↑](#footnote-ref-9)
10. מגילה ז: [↑](#footnote-ref-10)
11. המו"ח פ"ב הי"ח [↑](#footnote-ref-11)
12. שם [↑](#footnote-ref-12)
13. יו"ד תנד ס"ק נו [↑](#footnote-ref-13)
14. ג', ה' [↑](#footnote-ref-14)
15. מגילה ז. [↑](#footnote-ref-15)
16. על פורים, תרמ"ח [↑](#footnote-ref-16)
17. שם טז: [↑](#footnote-ref-17)