# שכרות בפורים – הרב ישי

## למה?

אמר רבא[[1]](#footnote-1): אדם חייב להתבסם בפורים עד דלא ידע בין ארור המן לברוך מרדכי. רבה ורבי זירא עשו סעודת פורים ביחד, קם רבה ושחט את רבי זירא. יום לאחר מכן רבה ביקש רחמים על רבי זירא והוא חזר לחיות. שנה אח"כ הוא שאל אותו אם הוא רוצה לעשות שוב סעודת פורים ביחד, והוא אמר לו שלא בכל שעה מתרחש נס.

מה הגדר של "עד דלא ידע בין ארור המן לברוך מרדכי"? צריך להיות מאוד שיכור בשביל להתבלבל ביניהם.

בירושלמי[[2]](#footnote-2) כתוב אפילו יותר מזה, עד דלא ידע בין ארורה זרש ברוכה אסתר, ארורים כל הרשעים ברוכים כל היהודים.

בעל המנהגות[[3]](#footnote-3) אמר שהיה פיוט שעונים עליו ארור המן או ברוך מרדכי, ולפעמים אנשים התבלבלו. ויש מפרשים של"ארור המן" ול"ברוך מרדכי" יש אותה גימטריה, והכוונה היא עד שאדם לא יידע לכוון בחשבון.

הט"ז[[4]](#footnote-4) אומר שאדם יהיה מבולבל מכל הטובות שקרו ליהודים – לא רק ניצלו מהגזירה אלא הם גם נעשו כמעט שליטים שם.

בעומק הדברים, כשאדם מבולבל, אפילו ברע הוא רואה את הטוב ואפשר לחשוב שברוך המן כי בלעדיו לא היה מתקיים "הדור קיבלוה בימי אחשוורוש"[[5]](#footnote-5).

## כמה?

רבינו אפרים[[6]](#footnote-6) כתב שהסיבה שמובא הסיפור של רבה ורבי זירא היא שנבין שלא באמת חייב אדם להתבסם.

לגבי "שחטיה לרבי זירא" – לאו דווקא כפשוטו, ניתן לפרש את זה בצורה אחרת:

רבי זירא היה עני, והיה בסעודת פורים אצל רבה העשיר, ו"שחטיה" – השקה אותו בהרבה יין, כי רבי זירא לא היה רגיל בשתיית אלכוהול אז זה גרם לו להרגיש רע.

הרמב"ם[[7]](#footnote-7) אומר: "כיצד חובת סעודה זו? ... ושותה יין עד שישתכר וירדם בשכרות."

המגיד משנה[[8]](#footnote-8) אומר שהמקור לדברי הרמב"ם זה "מיחייב איניש".

ערוך השולחן[[9]](#footnote-9) [[10]](#footnote-10) חולק על המ"מ ואומר שהרמב"ם, כמו רבינו אפרים, דחה את "מיחייב איניש לבסומי" מההלכה, ואדם צריך לשתות קצת ולישון.

הבאר היטב מביא פירוש שהיין מבלבל אותו כששתה יותר מרביעית.

הארחות חיים[[11]](#footnote-11) אומר שהשכרות איסור גמור שהוא גורם לג"ע וש"ד, וצריך לשתות יותר מלימודו מעט.

הקרבן נתנאל[[12]](#footnote-12) אומר "עד דלא ידע" – עד ולא עד בכלל. הגבול הוא שאדם לא מבחין בין ארור המן לברוך מרדכי, אז אדם לא צריך להגיע לגבול זה.

היד אפרים אומר שעיקר החיוב של המשתה הוא שיהיה שרוי בשמחה ויודה לה' על הנס, ולא שיתבלבל בין ארור המן לברוך מרדכי כי אם כן לא יהיה לו דעת לשבח את ה'.

הב"ח אומר שרבינו אפרים התכוון שהסיפור של רבה ורבי זירא הגיע בשביל לדחות את הגדר של "עד דלא ידע", ולא את השתייה באופן כללי.

הפרי חדש אומר שאם הסיפור היה מובא בשביל לדחות את דברי רבא, אז רבי זירא היה משתמש בתירוץ זה בשביל לא להגיע בשנה שאחרי.

כף החיים מביא את שער הכוונות, שאומר ש"עד דלא ידע" – כפשוטו.

הרב קוק כותב בעולת ראיה[[13]](#footnote-13), שכאשר יש יותר מידי שמחה, השכל מסתלק מהגוף ונוצר מצב מסוכן. אבל בפורים יש שתי סיבות שמפריכות את זה – הגוף יכול לקבל שמחה גדולה והוא לא יתבטל, ועוד גם אם יסולק השכל מהגוף, כחות הגוף בעצמם הם קדושים. הרב קוק כותב ש"לולא דמסתפינא" הוא היה אומר שבפורים אדם יכול להתפלל כשהוא שתוי, אלא אם הוא שיכור גמור.

## מתי?

הב"י אומר שאפשר לצאת ידי חובה בסעודת פורים בלילה.

השו"ע אומר שאדם שעשה סעודת פורים בלילה לא יצא ידי חובתו. הרמ"א כותב שבכל זאת גם בלילה ישמח וירבה קצת בסעודה. המג"א אומר ש"בלילה" – אפילו בליל י"ד.

מחצית השקל אומר שמג"א כתב "אפילו" כי רוב העולם מרבים בסעודת ליל ט"ו, אבל באמת בליל י"ד יש יותר מצווה מליל ט"ו.

בשו"ת תרומת הדשן[[14]](#footnote-14) כתוב שאם אדם חוטף מחבירו משהו אין בזה משום גניבה, והוא כותב שמדובר בשני לילות ויום אחד.

המחזור ויטרי[[15]](#footnote-15) אומר שיש לשתות בלילה.

## מה ההלכה?

השו"ע מצטט את הגמרא וכותב שאדם חייב להתבסם עד דלא ידע בין ארור המן לברוך מרדכי.

הרמ"א מביא כמה דעות, ומסיים במשפט: "אחד המרבה ואחד הממעיט ובלבד שיכוין לבו לשמים".

1. מגילה ז: [↑](#footnote-ref-1)
2. מובא בתוס' שם [↑](#footnote-ref-2)
3. אבודרהם פורים [↑](#footnote-ref-3)
4. תרצ"ה סק"א [↑](#footnote-ref-4)
5. שבת פח. [↑](#footnote-ref-5)
6. ר"ן על הרי"ף מגילה ג: [↑](#footnote-ref-6)
7. הל' מגילה וחנוכה פ"ב הט"ו [↑](#footnote-ref-7)
8. שם [↑](#footnote-ref-8)
9. או"ח הל' מגילה תרצ"ה [↑](#footnote-ref-9)
10. כל המקורות הבאים בלי הערות שוליים, הם על השו"ע שם [↑](#footnote-ref-10)
11. ב"י שם [↑](#footnote-ref-11)
12. על הרא"ש במסכת מגילה [↑](#footnote-ref-12)
13. על פורים [↑](#footnote-ref-13)
14. סי' ק"י [↑](#footnote-ref-14)
15. סימן תס"ה [↑](#footnote-ref-15)