# שיעור כללי – מחיית עמלק

הרמב"ם[[1]](#footnote-1) אומר שיש מצוות עשה לאבד זכר עמלק, ומצוות עשה לזכור תמיד את מעשיו הרעים, ומצוות עשה להחרים שבעה עממים, וכל שבא לידו אחד מהם ולא הרגו – עובר על לא תעשה.

בגלל שזה מוזכר רק לגבי שבעת עממים ולא לגבי עמלק משמע שלדעת הרמב"ם מצוות מחיית עמלק היא רק על הציבור ולא על כל יחיד בישראל.

היראים[[2]](#footnote-2) אומר שהחובה במחיית זכר עמלק היא חובה על הציבור (על המלך) ולא על כל יחיד בישראל.

החינוך[[3]](#footnote-3) אומר שהמצווה מוטלת על הציבור כולם, על כל יחיד מישראל הזכרים מוטל החיוב להרגם. ואם אחד מהם בא לידו ולא הרגו, הוא מבטל מצוות עשה.

למרות שבגמרא כתוב 3 מצוות שנצטוו ישראל.. לבנות ביהמק ולמנות מלך זה רק על הציבור אז כנראה גם מחיית עמלק זה מצווה על הציבור. החינוך מחדש שזה מצווה על כל יחיד.

במכילתא[[4]](#footnote-4) כתוב שדוד הרג את הגר העמלקי לבדו, אז לכאורה ניתן ללמוד מזה שזה מצווה המוטלת על יחידים.

הרמב"ם[[5]](#footnote-5) אומר שהריגת הגר העמלקי נבעה מהוראת שעה או מדין מלכות, ולא בגלל שהגר היה עמלקי.

גם בריטב"א[[6]](#footnote-6) כתוב שדוד הרגו מדין מלכות, משמע שאין באמת דין על יחיד לעשות זאת.

החינוך[[7]](#footnote-7) אומר שמצוות זכירת מעשה עמלק נוהגת רק בזכרים, בגלל שהם צריכים לעשות מלחמה ונקמת האויב. נשים פטורות ממחייה כי הן לא צריכות למחות, ובגלל שהזכירה היא כדי למחות אז הן פטורות גם מהזכירה.

המנחת חינוך[[8]](#footnote-8) תמה למה הנשים נפטרות ממחיית עמלק ומזכירת עמלק ע"פ החינוך, הרי כתוב שאף כלה צריכה לצאת מחופתה וכו'.

החינוך[[9]](#footnote-9) אומר שבהריגת ז' עממים המצווה נוהגת גם בזכרים וגם בנקבות. חוץ מזה, אם בא ליד מישהו אחד מז' עממים ויכול להרגו מבלי שיסתכן, אז הוא גם מבטל מצוות עשה וגם עובר על לאו "לא תחיה כל נשמה".

המנחת חינוך[[10]](#footnote-10) שואל למה החינוך אומר "בלבד שלא יסתכן", הרי במחיית עמלק זה לא כתוב, ובאופן כללי התורה ציוותה להילחם עמהם (מלחמת מצווה) ובעת מלחמה דרך העולם שנהרגים משני הצדדים.

חוץ מזה הוא אומר במצווה תר"ד שגם מצוות מחיית עמלק קיימת גם במקום סכנה, כי התורה צוותה להילחם ומסכנים נפשות במלחמה.

ניתן להציע פתרון שיפתור את שתי השאלות (לגבי הזכרים והנקבות, ולגבי הסכנה):

בעת הכניסה לארץ נתחייבנו על מלחמה נגד שבעה עממים, אבל לאחר מכן אם אני פוגש גרגשי ברחוב, זה כבר לא מלחמה ולכן אני לא מחויב להרגו במקום סכנה, ואישה חייבת בזה כי זה לא מלחמה.

במכילתא כתוב שמדובר במלחמה בעמלק ("מלחמה לה' בעמלק מדור דור"), כל עוד נשאר עמלקי אחד בעולם המלחמה לא נגמרה. יש פה חידוש שכל אחד שפוגש עמלקי הורג אותו מדין מלחמה. לכן רק איש חייב בזה, כי רק איש שייך במלחמה.

נחזור לשאלה של מלחמת מצווה – הרי צריך להוציא חתן מחדרו וכלה מחופתה?

הרמב"ם[[11]](#footnote-11) אומר שבמלחמת מצווה הכל יוצאין ואפילו חתן מחדרו וכלה מחופתה.

הרדב"ז[[12]](#footnote-12) שואל וכי דרך הנשים לעשות מלחמה, הרי כתוב כל כבודה בת מלך פנימה.

הוא מביא שני תירוצים: א. בגלל שחתן יוצא מחדרו, אז הכלה יוצאת מחופתה; ב. במלחמת מצווה נשים היו מספקות מים ומזון לבעליהן.

המג"א[[13]](#footnote-13) אומר שמצוות עשה מדאורייתא לקרוא פרשת זכור במניין. אם אדם לא שמע זכור הוא יכול לצאת ידי חובה מקריאת "ויבא עמלק" ויש החולקים כי לא כתוב שם "תמחה את זכר עמלק". בנוסף הוא אומר שעניין זכירת עמלק זה מצד המלחמה, ונשים שלא חייבות במלחמה פטורות גם מזכירת עמלק.

לכן מנהג בהרבה קהילות ישראל שנשים פטורות משמיעת פרשת זכור.

בחינוך כתוב שנשים פטורות מזכירת עמלק כי הן אינן מצוות במלחמה.

הרמב"ם בספר המצוות[[14]](#footnote-14) כותב שצוונו לזכור שנאמר בכל עת ולעורר הנפשות במאמרים להילחם בו. זה אומר שתכלית המצווה היא המלחמה. לכן אם התכלית היא הזכירה אז "ויבא עמלק" זה מספיק אבל אם זה המלחמה אז זה לא מספיק.

יכול להיות עוד טעם לפטירת נשים ממצוות זכור. תורת כהנים[[15]](#footnote-15) כותב, "מה אני מקיים: זכור? שתהיה שונה בפיך".

הראב"ד[[16]](#footnote-16) כותב "זכרון עמלק – שתהיה שונה בפיך הלכות מגילה". עיקר הקיום של זכירת עמלק זה ע"י לימוד ההלכות של מחיית עמלק וכיו"ב. לכן נשים פטורות מזה כי הן פטורות מתלמוד תורה.

אבל יש להקשות על פירוש זה, אם כל העניין זה עצם הלימוד אז לכאורה לא צריך ס"ת ומניין, אלא כל אחד יכול ללמוד בעצמו בבית.

1. הל' מלכים פרק ה' הל' ד'-ה' [↑](#footnote-ref-1)
2. ספר יראים סימן תלה [↑](#footnote-ref-2)
3. ספר החינוך מצווה תר"ד (מחיית עמלק) [↑](#footnote-ref-3)
4. שמות פי"ז פס' ט"ז [↑](#footnote-ref-4)
5. הל' סנהדרין פי"ח ה"ו [↑](#footnote-ref-5)
6. ב"מ פג: [↑](#footnote-ref-6)
7. מצווה תר"ג (זכירת מה שעשה עמלק) [↑](#footnote-ref-7)
8. תר"ד [↑](#footnote-ref-8)
9. מצווה תכ"ה (הריגת ז' עממים) [↑](#footnote-ref-9)
10. שם [↑](#footnote-ref-10)
11. הלכות מלכים פ"ז ה"ד [↑](#footnote-ref-11)
12. שם [↑](#footnote-ref-12)
13. או"ח סימן תרפ"ה [↑](#footnote-ref-13)
14. מצוות עשה קפ"ט [↑](#footnote-ref-14)
15. בתחילת פרשת בחוקתי [↑](#footnote-ref-15)
16. בפירושו על התורת כהנים שם [↑](#footnote-ref-16)