# שיעור 21 – העולם הבא בכוזרי

הכוזרי בפסקה ק"ד שואל: והלא ייעודי הדתות האחרות עשירים יותר? אצל האסלאם יש הבטחות מלהיבות לגבי העולם הבא וכד'..

החבר: הייעודים של הדתות האחרות הם כולם אחרי המוות ואין שום דבר שמוכיח אותם. הנושא אינו החיבור והדבקות לעולם הנשמות, אלא הדבקות בקב"ה בעולם הזה.

לפי ההבנה הראשונית יש לומר שהמטרה שלנו בעולם היא דבקות, ואין צורך לדבר על העולם הבא.

בפסקה ק"ט[[1]](#footnote-1) החבר אומר שהדבר שמחבר את שאר הדתות ("ייעודי אותם התורות כולם") הוא היסוד של תקוות הקרבה אל ה' ומלאכיו.

זה תמוה, כי זה מה שאמור להיות ייחודי לעם ישראל, בניגוד לשאר האומות.

בתרגום של הרב קאפח, אכן יש תוספת שמשנה את המשמעות לכך שיסוד זה הוא ייעודנו ולא ייעודם.

הרב שילת מתרגם את זה ל"המצוות" ולא "התורות", ומדובר על המצוות שלנו.

בסוף פסקה ק"ג החבר מדבר על מצב שבו עוה"ב יכול להימצא כבר בעוה"ז, וכך ניתן לפרש את הדבקות בצורה אחרת.

האברבנאל[[2]](#footnote-2) כותב שהדבקות בבורא בעולם העליון היא גם בהיותה אצל הגוף בעוה"ז. ישנם חסידים שזוכים בחייהם להשיג בחושיהם הצלחת נפשם העתידית להם אחר המוות.

המסילת ישרים בהקדמה כותב על מכין עצמו בפרוזדור כדי להיכנס לטרקלין. לעומת זאת, הרמח"ל בדרך ה' אומר שעוה"ב הוא בתוך עוה"ז.

עוה"ב הוא מצב שנמצא כאן בעוה"ז כאשר אדם דבק בקב"ה.

זה יכול לקרות בהתנדבות, בלימוד תורה, בהקמת יישובים וכד'.

הרב קוק באורות הקודש[[3]](#footnote-3) כותב שעל מנת לאהוב יפה את עוה"ז צריך להשתקע באהבת עוה"ב.

בפסקה הקודמת כתוב, כשאור עוה"ב זורח בפילוש גדול, מרומם הוא את כל ערכי החיים כולם.

בגמרא[[4]](#footnote-4) כתוב שהיה נהוג לאחל אחד לשני לפני שיוצאים, "עולמך תראה בחייך ואחריתך לחיי העולם הבא".

הרב קוק[[5]](#footnote-5) כותב שהפרטיות (שכר ועונש ועוה"ב של אדם פרטי) לא הייתה נצרכת בתקופת בית שני, כי הם חיו את האידיאה האלקית הישראלית. כשאין שכינה שורה, מתחילים לדבר על הפרט ולא על הכלל. לכן אחרי בית שני, גם בהלכה וגם בעולם המחשבתי התחילו לדבר באופן פרטי.

1. לפי תרגומו של יהודה אבן שמואל [↑](#footnote-ref-1)
2. ויקרא כ"ו [↑](#footnote-ref-2)
3. ח"ג, קכ"ג [↑](#footnote-ref-3)
4. ברכות יז. , וגם בשיר "זוהר הרקיע" [↑](#footnote-ref-4)
5. 'למהלך האידאות בישראל', אורות, עמ' ק"י [↑](#footnote-ref-5)