# חבלי משיח

כתוב בגמרא[[1]](#footnote-1) שעולא ורבה לא רוצים שהמשיח יבוא בזמן שהם חיים. לעומתם, רב יוסף רוצה בכך. אביי שאל את רבה מדוע הוא פוחד שהמשיח יבוא בזמנו, הרי אם זה בשביל להינצל מחבלו של משיח, הרי כתוב שאדם שעוסק בתורה ובגמ"ח ניצל מחבלו של משיח, ולרבה יש תורה וגמ"ח! השיב לו רבה – "שמא יגרום החטא".

צריך לשאול שתי שאלות על הנושא:

1. מה זה "חבלי משיח"?
2. כמובן מהגמרא, לא מדובר על דבר טוב. למה יש צרות גם כשיוצאים מהגלות? הגיוני שהגלות היא עונש, שבעה מדורי גיהנום. למה יש צרות כ"כ גדולות שעולא ורבה לא רוצים לחיות בזמן זה?

רש"י מסביר בגמרא שם על חבלו של משיח: "פחדים וחבלים שיהיו בימיו מחיל האומות".

הפירוש של חבלים זה צרות כפשוטו. אבל פחדים, זה צרות שהאדם רואה מנקודת מבטו – צרות סובייקטיביות.

הרב קוק בעקבי הצאן[[2]](#footnote-2) כותב כך:

הפחד הנפרז הוא נוטל את זיו החיים של האדם ושל כל החי המרגיש. אין דבר רע ואכזרי בעולם דומה לו. הוא מגדיל את כל הרעות יותר באין ערוך ממה שהם, ומאפיל את זוהר כל הטובות, בחתירתו אשר יחתור מתחת לאשיותיהן להגזים ששם צפונה רעה, תחת הטוב הגלוי.

הפחד לוקח משהו מציאותי, ומנפח אותו, הופך אותו לדבר אכזרי שלא קיים במציאות. זה הורס את החיים, אנשים מנוהלים על־ידי הפחדים שלהם. כשאדם נכשל מספר פעמים, הוא מפסיק לנסות.

המהר"ל גם כותב, אדם לא יעשה דבר שהוא פוחד להיכשל בו.

הרב קוק ממשיך:

מקור כל חולשה וכל רפיון חמרי מוסרי ושכלי, הוא רק הפחד העובר את גבולו. הוא יאיים על האדם, שלא יעשה כל דבר לישועתו, שלא ינקף אצבע להצלתו, שמא ינזק, שמא יביא עליו רעה לא יוכל כפרה, עד שהוא עושהו לחלש ומלא רפיון, עד שמעצלות ואפס מעשה הוא נופל בכל רע...

הפחד גורם לאדם לא רק להפסיק לנסות, אלא גם ליפול ולחטוא. יכול להיות שזה מה שחוששים ממנו רבה ועולא, בניגוד לרב יוסף.

הגמרא במסכת שבת[[3]](#footnote-3) כותבת כך:

תנו רבנן: חמשה אימות הן אימת חלש על גבור: אימת מפגיע על ארי, אימת יתוש על הפיל, אימת סממית על העקרב, אימת סנונית על הנשר, אימת כילבית על לויתן. א"ר יהודה אמר רב: מאי קרא? "המבליג שוד על עז".

רש"י שם:

מפגיע – חיה קטנה וקולה גדול ושומע וירא שתהא בריה גדולה ובורח:

יתוש – נכנס לפיל בחוטמו וכן סממית לעקרב נכנס לו באזנו:

סנונית – ארונדייל"א (סנונית) נכנסת תחת כנפי הנשר ומעכבו מפרישת כנפיו:

כילבית – שרץ קטן ונכנס לדג גדול באזנו:

האריה שומע קולות חזקים באוזניו, מתחיל לפחד ובורח, וכך גם שאר החיות הקטנות שמצליחות להביס את החיות הגדולות בזכות ההפחדה, האימה.

אסור לזלזל בפחד, כי הוא יכול להכניע עמים שלמים. יותר קשה להתמודד עם פחדים מאשר עם אויב אמיתי.

1. סנהדרין צח: [↑](#footnote-ref-1)
2. עמ' קיט [↑](#footnote-ref-2)
3. עז: [↑](#footnote-ref-3)